Nikdy som nejak významne neštudovala psychológiu farieb. Farebné oblečenie som vždy ladila podľa aktuálnej pocitov. Vždy však veľmi triezvo a opatrne. Divoké kombinácie by ste u mňa hľadali veľmi ťažko.
Nie je to tak dávno, čo som na internete narazila na článok s titulkom "Úspech je farebný". Poľa britského prieskumu sú vraj ľudia, ktorí nosia farebné oblečenie v práci úspešnejší a okolie ich vníma ako kreatívnejších a schopnejších. Vďaka výrazným farbám ich nikto neprehliadne a mnohokrát sú tak stredobodom pozornosti. To znie logicky, však? V tomto sychravom období často na farby zabúdame a je pre nás prirodzené siahnuť po tmavších odtieňoch. Ja sama nie som výnimkou, no občas mám chuť vyčnievať z davu. Tak ako dnes ...
V piatok po práci som sa vybrala dokúpiť posledné vianočné darčeky. To však nebol jediný cieľ, s ktorým som sa vybrala do obchodného centra. Svoj šatník som sa rozhodla doplniť o jednoduchý červený rolák. V poslednej dobe čoraz viac tiahnem práve k červenej farbe. Začalo to už v lete sukňou s výraznými červenými kvetmi, pokračovalo červenými šatami z našej kolekcie a moju vášeň k červenej farbe zintenzívnili jedinečné náušnice od Mia de Sign. Nájsť farebnú vec v záplave šedej, tmavo modrej a čiernej nebolo vôbec jednoduché. Uchodená a už takmer zmierená s tým, že červený rolák nebude sa na mňa predsa len šťastie usmialo. Vy máte dnes možnosť vidieť outfit, ktorý som dlhú dobu nosila v len v hlave. Kombinácia červenej a vínovej ma jednoducho baví! Čo na ňu hovoríte vy?
Minulý týždeň ma prekvapil a veľmi potešil email, ktorý som dostala od mladej študentky. Na hodine slovenčiny dostala za úlohu pripraviť rozhovor do módneho časopisu so známymi módnymi návrhármi, blogerkami a stylistami. Preto ma veľmi potešilo, že si vybrala práve mňa. Jedna z jej otázok bola smerovaná na módne vychytávky tejto zimy. A moja odpoveď? Jednoznačne kožušina!
Ja viem, kožušina nie je horúcou novinkou iba tejto zimy. Rovnako ako tomu bolo minulý rok, tak aj tento patrí kožušina k top trendom sezóny. Ja sama som jej hrejivému kúzlu úplne podľahla už minulú zimu. Kožušina jednoznačne k zime patrí. Či už sa rozhodnete pre kabát, šál alebo ju máte na kapucni. Túto zimu napríklad frčia roztomilé kožušinové guličky, ktoré si môžete pripnúť na kabelku.
Keď som minulý rok pripravovala inšpiratívny článok venovaný umelým kožušinám dopadlo to tak, že som vlastne namotivovala samú seba. V priebehu mesiaca som si zaobstarala kožušinovú bundu i šál. S príchodom zimy a chladného počasia som ich opäť vytiahla zo skrine a užívam si ich každým dňom. Aká je vaše vychytávka tejto zimy?
V minulom príspevku som vám predstavila jedny z trojice malých čiernych, ktoré pribudli do našej ponuky. A dnes sa dostávame k šatám číslo dva. Malé čierne sú totiž takzvaným "must have", preto sme im vyčlenili špeciálnu kategóriu. Tie minulé boli stelesnením elegancie. Dnešné by sa niekomu mohli zdať vďaka použitému materiálu trochu extravagantné.
Keď sa na šaty pozriete z blízka zistíte, že sú poskladané z troch rôznych materiálov - tyl, koženkové aplikácie a čipka. Pritom sa jedná o jednu látku. Tá pochádza z predajne Evotex. Boli sme majiteľkou firmy oslovené, aby sme z látky niečo vytvorili. Táto látka, ktorá bola pre nás obe veľkou výzvou, ktorú sme uchopili po svojom. Nepovažujem sa za módnu návrhárku, napriek tomu sa navrhovaniu oblečenia venujem už niekoľko rokov. S výsledkom mi vždy pomôže mama, ktorá výrobok vždy ušije presne podľa mojich predstáv. Rovnako tomu bolo i v tomto prípade. Vznikli tak jednoduché šaty, ktoré sú dokonalým spoločníkom na večierok, ale i do divadla. Teraz túto možnosť môžete mať i vy. Ak vás šaty zaujali, objednať si ich môžete na Sashe.sk - MargiFashion. Stačí zadať rozmery a šaty vám budú ušité na mieru.
Je tu obdobie, kedy väčšinu z nás čakajú vianočné večierky, Novoročné oslavy a rôzne iné party. Mám veľmi rada túto vianočnú atmosféru. Všetky tie svetielka a ligôtky. Preto sme si povedali, že toto obdobie si žiada výnimočné šaty. Šaty, ktoré podčiarknu toto jedinečné obdobie. Šaty s leskom a noblesou. Preto sme do našej aktuálnej ponuky zaradili ďalšie šaty a dnes vám predstavíme prvé z nich.
Čierne zamatové šaty sa na blogu už objavili. Ak sledujete náš blog pravidelne, určite si na ne spomeniete. "Šaty ako klenot." takto som šaty nazvala v minulom článku. Šaty už majú síce rok, ale stále sú pre mňa klenotom. Takým, ktorý len tak z módy nevyjde. Čierny zamat s malými čiernymi flitrami dodáva šatám lesk a vďaka nemu budete na každom večierku neprehliadnuteľná.
Dnes prichádzajú na scénu opäť, ale v inom prostredí a inými doplnkami. I za tieto fotky ďakujem šikovnej fotografke Alžběte Krhovjákovej, showroomu Kare, za to, že mi umožnili fotenie a v neposlednom rada za krásne šperky od Mia de Sign. Ak vás šaty zaujali, nájdete ich na našom profile na Sashe.sk - MargiFashion. Každé z šiat sú šité na mieru, takže sa nemusíte obávať toho, že by vám nesedeli. Stačí poslať miery a je to :)
V zimnom období sa z ulíc akosi vytrácajú farby. Väčšina z nás volí tmavé odtiene a len málokto ostáva verný žiarivým farbám. Šedá je farbou, ktorá v tomto období objavuje veľmi často. Nechýba ani v kolekciách svetových návrhárov. Rozhodne patrí medzi trendy tejto sezóny a to je dôvoď, prečo trojicu našich šiat uzatvárajú šaty v šedom odtieni.
Tak ako to bolo v prípade béžovej, aj šedá je neutrálnou farbou, ktorá nemusí byť vôbec nudná a je veľmi ľahké ju kombinovať a nosiť. Pri návrhu každých zo šiat sme vychádzali z toho, čo máme rady a čo máme odskúšané. V lete som si veľmi obľúbila sukne so záhybmi. Mám ich doma niekoľko a patria medzi moje obľúbené. Základ týchto šiat je teda postavený na sukni zo záhybmi. Vrchná časť je už len jednoduchá s lodičkovým výstrihom. Za zmienku ešte stojí výrazný zips striebornej farby, ktorý je na zadnej časti šiat. Ten bohužiaľ na fotkách nie je vidieť.
Keď som si šaty pripravovala na fotenie vedela som, že siahnem po strieborných lodičkách (to kvôli zipsu, ktorý som spomínala). Rozhodla som sa, že do outfitu nebudem vnášať žiadne iné farby, ale ostanem pri šedej. Stále som si však hovorila, že tomu niečo chýba. Nechcela som pôsobiť ako sivá myš, preto som hľadala niečo, čo šatám dodá iskru. Vyskúšala som rôzne náhrdelníky i náušnice, ktoré doma mám, no nebolo to ono. Potom som si spomenula na kožušinový šál a bolo vyhraté. Myslím, že šaty krásne doplnil a tieto dva kúsky sú pre seba ako stvorené. Ak sa vám šaty či šál zapáčili, môžete si ich objednať prostredníctvom emailu, alebo priamo na Sashe.sk - MargiFashion.
Aj táto séria fotiek vznikla v showroome Kare v Prahe a o tieto skvelé fotky sa postarala Alžběta Krhovjaková. Myslím, že vybrala skvelé pozadie, vďaka ktorému šedé šaty krásne vynikli.
Každá žena túži raz za čas vyzerať zvodne a sexy. Je jedno či je vám dvadsať, tridsať, štyridsať alebo viac. Príťažlivé môžete byť v každom veku. Treba si však dávať pozor na pomyselnú hranicu, medzi zvodnosťou a vulgárnosťou.
Pracovný názov ďalších šiat z našej kolekcie je "Sexy tridsiatka". Áno, mám po tridsiatke a som šťastne vydatá. Aj napriek tomu chcem občas vyzerať naozaj sexy, aby si ten môj i po čase povedal, že si vybral dobre. V týchto šatách som sa tak naozaj cítila a jeho pohľad hovoril za všetko.
Napriek tomu, že sa nejedná o mini šaty pôsobia podľa mňa sexy a to vďaka rázporku, respektíve prekladu. Pri chôdzi sa preklad mierne otvára a tým dáva priestor pre fantáziu. To je mnohokrát príťažlivejšie, ako prvoplánové mini. K tomu výstrih do V, na ktorý upriamite pozornosť napríklad výrazným šperkom. Ja som zvolila výrazné náušnice, ktoré pochádzajú z dielne Mia de Sign a sú ručnou výrobou. Mia mi náušnice zapožičala práve za účelom nafotenia tohto outfitu. Priznám sa, že uvažujem nad tým, že jej náušnice nevrátim, ale si ich od nej odkúpim. Bola to totiž láska na prvý pohľad a pre mňa sa stali súčasťou šiat. Tieto dva kúsky k sebe jednoducho patria.
Tak, ako je biela farba spájaná s nevinnosťou a čistotou, tak červená je farbou dráždivou, energickou a vášnivou. Na internete som sa dokonca dočítala, že priťahuje šťastie, dobíja energiu a nedovolí nastúpiť únave. Ďalšia motivácia k tomu, zaradiť červenú farbu viac do svojho šatníka. Červená je často spájaná i s vianočnými sviatkami, ktoré sa už blížia a ja sa už veľmi teším, ako sa zladím s vianočným stromčekom. Zatiaľ som zapózovala na úžasnom čiernom gauči v showroome KARE a vďaka skvelej fotografke Alžbete Krhovjákovejvznikli tieto možno trochu odvážnejšie fotky. Čo na ne hovoríte?
V minulom článku som vám predstavila našu ďalšiu MargiFashion kolekciu, ktorá je zameraná na šaty. Nechala som vás aspoň trošku nazrieť, aby ste videli, čo všetko som pre vás nachystala. Dnes vám predstavím prvé zo šiat a to béžové.
Béžová je farba, ktorá je často označovaná aj ako telová. Preto šaty dostali pracovný názov "Šaty ako druhá koža". Neutrálne béžové šaty sú ideálnou voľbou vtedy, keď nechcete na seba príliš upozorňovať, ale chcete byť elegantná a decentná. Na druhej strane sa nedá povedať, že by to bola nuda. Béžová je totiž farbou, ktorá je túto sezónu super in. Nosia sa béžové kabáty, šaty, blúzky, nohavice, sukne ... Jednoducho béžová momentálne frčí a objavuje sa hneď v niekoľkých odtieňoch od ružovkastej až po hnedú.
Naše šaty majú tento trendy odtieň. Keďže sme nechceli, aby šaty pôsobili príliš jednoducho, hľadali sme strih, ktorý zaujme. Šaty sme rozdelili na dve časti. Sukňovú, ktorú sme ponechali jednoduchú a pohrali sme sa s vrchnou časťou šiat. Vzniklo tak zapínanie, ktoré zdobia malé kovové gombíky zlatej farby. Tie sa objavujú i na lištách, na ramenách. Šaty sú veľmi pohodlné a vďaka príjemnému úpletovému materiálu nikde netlačia. Ak sa vám šaty páčia, ale béžová predsa len nie je vašou farbou, šaty je možné si u nás objednať v červenej či šedej. Teším sa na vaše komentáre :)